Пенчо Славейков
През мрака сянка надалеч…

chitanka.info

През мрака сянка надалеч

по мътний Стикс се мярка —

Харон, намръщен и сърдит,

подкарва свойта варка.

А в нея са събрани рой

моми и момци млади,

и мускулести мъжие,

и старци белобради.

Отвлечени от белий свят,

от радости и нужди,

пътуват те към Ахерон,

един за други чужди.

Един натяква, друг се смей,

там трети сълзи рони…

А безучастно мътний Стикс

едвам с вълни ромони.

Пустинни брегове мълчат,

ек стонът не посреща…

И сал понякога Харон

намръщен ги изглежда.

И пак, намръщен и сърдит,

той кара свойта варка…

Сред мрака татък надалеч

тя над вълни се мярка.

Издание:

П. П. Славейков, Събрани съчинения в осем тома, том 1. Български писател, С. 1958

П. П. Славейков, Съчинения. Том II. Лирика. Фигура, С. 2003.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.